Σάββας Ξηρός

Πρώτα χρόνια

Ο Σάββας Ξηρός γεννήθηκε στις 30 Νοεμβρίου 1962 στη Φλώρινα, γιος του ιερέα Τριαντάφυλλου και της Μοσχούλας. Εργαζόταν ως αγιογράφος και η κλίση του σε αυτό τον οδήγησε στην Αθήνα, όπου εγκαθίσταται μόνιμα στις αρχές της δεκαετίας του '80. 'Εχει εννέα αδέλφια, πέντε αγόρια και τέσσερα κορίτσια. Ο Ξηρός ως φοιτητής στην Πολυτεχνική Σχολή του πανεπιστημίου Θεσσαλονίκης, εντάσσεται στον χώρο της εξωκοινοβουλευτικής Αριστεράς και ιδιαίτερα στην ομάδα Πήγασος.

Ένταξη στη 17Ν και ο ρόλος του στην οργάνωση

Στον αντιεξουσιαστικό χώρο φαίνεται ότι τον ενέταξε ένας νεαρός συγγενής του, ο οποίος είχε σε αντιεξουσιαστικές ομάδες το παρατσούκλι «Τσε». Ηδη από το 1980 ο Σάββας Ξηρός κατεβαίνει στην Αθήνα και ενεργοποιείται σε κύκλους των Εξαρχείων ενώ, σύμφωνα με πληροφορίες, τον προσεγγίζουν άτομα που έχουν σχέση με τον Επαναστατικό Λαϊκό Αγώνα. Ως άνθρωπος που τον στρατολογεί εμφανίζεται ο  Δημήτρης Κουφοντίνας, από την Τερπνή Σερρών. Ο Σάββας Ξηρός ταυτόχρονα είχε επαφές με αντιεξουσιαστικά στέκια στα Εξάρχεια, όπου φαίνεται να ήλθε σε επαφές με άτομα που έχουν καταγραφεί ως «συνήθεις ύποπτοι». Ταυτόχρονα φέρεται να υπάρχει από την περίοδο 1983-1984 τοποθέτησή του μέσω Κουφοντίνα στον «προθάλαμο» της «17 Νοέμβρη» και μάλιστα τότε συμμετέχει στη δολοφονία του αστυνομικού Χρήστου Μάτη. Τον θεωρούν όλοι την «άγνωστη, ήρεμη, δύναμη» της οργάνωσης.

Προσωπική ζωή

Στενή επαφή όμως ο Σάββας Ξηρός είχε κυρίως με τον Χριστόδουλο, τον Αυγουστίνο και τον Βασίλη, με τους οποίους έκανε συνεχώς παρέα τα τελευταία 15 χρόνια.
Στις 23 Απριλίου 1984 παντρεύεται στη Φλώρινα την επίσης 22χρονη τότε Αγγελική Σωτηροπούλου, η οποία διέμενε στην Πετρούπολη. Λέγεται ότι η γνωριμία έγινε μέσω ατόμου του αντιεξουσιαστικού χώρου που γνώριζε τον Δημήτρη Κουφοντίνα και δίνει παρόν στην ίδια περιοχή της Αθήνας, χωρίς όμως αυτό να έχει διευκρινισθεί ακόμη.

Σύλληψη

Το Σάββατο της 29 Ιουνίου 2002, στις 22:25 στο λιμάνι του Πειραιά ο αυτοσχέδιος εκρηκτικός μηχανισμός που μεταφέρθηκε στη περιοχή με ταξί εξερράγη στα χέρια του Σάββα Ξηρού. Ο δράστης νοσηλεύεται στον Ευαγγελισμό με σοβαρά τραύματα στα μάτια, στο δεξί χέρι και στο θώρακα.
Τα στοιχεία του οδηγούν την αντιτρομοκρατική υπηρεσία στο εργαστήριό του στον Κολωνό και στο σπίτι του στην Παλλήνη, ενώ προσάγεται για ανάκριση η Ισπανίδα και επί δέκα έτη σύντροφός του, Αλίθια Ρομέρο Κορτές. Το 38άρι περίστροφο που βρέθηκε κοντά του έχει τη "σφραγίδα" της 17 Νοέμβρη. Ακολουθεί η επιχείρηση της Αστυνομίας στην οδό Πάτμου 84 στα Κάτω Πατήσια. Ένα αποτύπωμα συνδέει τον Σάββα Ξηρό με τη δολοφονία του Ελληνο-βρετανού εφοπλιστή Κωστή Περατικού (28 Μαΐου 1997), ενώ η ανάλυση του DNA αποδεικνύει τη συμμετοχή του και στην επίθεση με ρουκέτα κατά του Γερμανού πρέσβη Άλμπερτ Κούνα (16 Μαΐου 1999).

Ποινή

Πρωτόδικη απόφαση: 6 φορές ισόβια και 25 χρόνια κάθειρξη για συμμετοχή σε 5 δολοφονίες, ληστείες, εκρήξεις και συμμετοχή στην οργάνωση.
Εφετειακή απόφαση: 5 φορές ισόβια και 25 χρόνια κάθειρξη για συμμετοχή σε 5 δολοφονίες, ληστείες, εκρήξεις και συμμετοχή στην οργάνωση.

Δίκη για διακοπή της ποινής του και μεταφορά του σε δημόσιο νοσοκομείο

Τη Δευτέρα 6 Ιούνη 2011 η ελληνική δικαστική εξουσία απέρριψε κατά πλειοψηφία το αίτημα του Σάββα Ξηρού για διακοπή της ποινής του και μεταφορά του σε δημόσιο νοσοκομείο (ΑΧΕΠΑ Θεσσαλονίκης) για άμεση, συνολική και ουσιαστική περίθαλψη της υγείας του χωρίς να αναφέρει κανένα αίτημα για την απόρριψη. Η αμέσως προηγούμενη δίκη του ίδιου αιτήματος είχε γίνει στις 2 Μαΐου 2011 για να αναβληθεί για τις 6 Ιούνη 2011 με την αιτιολογία της προσκόμισης στο δικαστήριο έγγραφης βεβαίωσης από την διεύθυνση του νοσοκομείου των φυλακών Κορυδαλλού ότι το παρόν νοσοκομείο δεν πληροί τις απαραίτητες προϋποθέσεις νοσηλείας για τα σοβαρά προβλήματα υγείας του Σάββα Ξηρού.